INET บวกแรง 8% รับผลงานครึ่งปีหลังโตเด่น โบรกฯเชียร์ซื้อ-ราคาหุ้นต่ำบุ๊ก!
INET บวกแรง 8% รับผลงานครึ่งปีหลังโตเด่น โบรกฯเชียร์ซื้อ-ราคาหุ้นต่ำบุ๊ก!
24 พ.ย. 2563

ผู้สื่อข่าวรายงานว่า บริษัท อินเทอร์เน็ตประเทศไทย จำกัด (มหาชน) หรือ INET ณ เวลา 11.07 น. อยู่ที่ระดับ 3.58 บาท บวก 0.26 บาท หรือ 7.83% ด้วยมูลค่าซื้อขาย 40.62 ล้านบาท ราคาหุ้นต่ำกว่ามูลค่าหุ้นทางบัญชีที่ระดับ 3.92 บาท

บล.โนมูระ พัฒนสิน ระบุในบทวิเคราะห์ แนะนำ “ซื้อ” หุ้น INET ประเมินราคาเป้าหมาย 4 บาท ในปี 2563 คาดว่าผลการดำเนินงานจากธุรกิจปกติมีกำไร 44 ล้านบาท ลดลง 21% เมื่อเทียบจากปีก่อน เนื่องจากรายได้รวม (เพิ่มขึ้น 3% เมื่อเทียบจากปีก่อน ) เติบโตแผ่วลง โดยคาดรายได้บริการ Cloud ยังเติบโตดี 32% เมื่อเทียบจากปีก่อน แต่ถูกทอนลงด้วยรายได้บริการ Co-Location (-5%y-y) และ Internet Access (-31%y-y) รวมถึงมีค่าใช้จ่ายดอกเบี้ยสูงขึ้นมากจากภาระหนี้ที่เพิ่มขึ้นมากส่งผลให้อัตราส่วนหนีสิ้นต่อทุนพุ่งสูงขึ้น และต้นทุนการเงินเฉลี่ยพุ่งขึ้นจาก 2.7% ในปี 19 เป็น 4.4% ในปี 2563
ทั้งนี้ทิศทางปี 2563 คาดผลการดำเนินงานครึ่งปีหลังปี 2563 ดีกว่าครึ่งปีแรกปี 2563 โดยในปี 2563 คาดว่าผลการดำเนินงานของ INET จะมีกำไรสุทธิ 42 ล้านบาท (กำไรครึ่งปีแรกปี 2563 คิดเป็น 39% ของคาดการณ์ทั้งปี) หากหักผลขาดทุนจากเงินลงทุน 3 ล้านบาท มีปัจจัยบวกจากรายได้เติบโตดีขึ้นจากการใช้บริการ Co-Location และ Cloud รวมทั้งมี Gross margin ดีขึ้นจากไตรมาส 2/63